******KOСАНА КОНСТАНТИНОВ**, редовни члан АИНС од 2009. године, је рођена у Бистрици, Бања Лука 1940. године од оца Кукић Љубомира и мајке Анђелије Кукић, рођене Алексић. Осмогодишњу школу завршила у Загребу, Гимназију у Бањој Луци. Пољопривредни факултет је уписала школске 1960/61 у Земуну, одсек за воћарство и виноградарство . Дипломирала на одсеку за воћарство и виноградарство 1965 са просечном оценом 9,1. Као асистент – стипендиста примљена је у Лабораторији за генетику и оплеменивање њивског биља у Институту за примену нуклеарне енергије у пољопривреди, ветеринарској медицини и шумарству (ИНЕП) фебруара 1966. године.

Магистарски рад под насловом „Садејство температуре, киселости и неких базних једињења на изазивање мутација код пшенице одбранила је јула 1968. године. У времену од јануара до јула 1969. године обавила је специјализацију у Лабораторији за генетику Универзитета у Лијежу (Белгија).Докторску дисертацију под насловом „Улога појединих компонената хроматина у синтези резервних протеина ендосперма кукуруза“ одбранила је јуна 1975. године на катедри за биохемију Пољопривредног факултета у Земуну.

Време од јула до октобра месеца 1975. године провела је у Urbana, University of Illinois, САД, Оделење за агрономију, катедра за генетику “. Од 1980 – 1990 године борави два месеца на Универзитету у Генту, лабораторија за генетику, месец дана у Институту за оплемењивање биљака (Plant Breeding Institute (PBI) у Кембриџу и сваке године два до три месеца у Max Plank Институту за оплемењивање биљака у Келну у Оделењу за молекуларну генетику биљака.

Од 1980 до данас је ангажована на програмима примене технологије рекомбинантне ДНК у проучавању биохемијске основе феномена хетерозиса код кукуруза, клонирање гена који контролишу цитоплазматску мушку стерилност код кукуруза (митохондријални геном), програмима проучавања генетичке контроле синтезе скроба и протеина у зрну кукуруза. Последњих десет година је директно водила програме трансформације генома кукуруза уношењем бактеријских гена различитим методама трансформације. На радном месту Водећег истраживача у лабораторији за Биотехнологију Института за кукуруз је истовремено била Директор система менаџмента квалитетом у Институту за кукуруз. Од Јануара 2006. године је у пензији.

Резултате истраживања је као аутор или коаутор публиковала у 84 научна рада од чега 41 у међународним и 43 рада у домаћим научним ћасописима са рецензијом. Поред научних радова резултате истраживања је као аутор или коаутор објавила у виду саопштења и то 85 на међународним научним скуповима и 92 на домаћим научним скуповима. Велики број ових саопштења је био по позиву организатора. Укупан број публикованих радова и саопштења је 261. Уредник и коаутор радова је у 6 Монографија. Радови које је објавила су цитирани 35 пута без аутоцитирања. Била је руководиоц 3 научноистраживачка пројеката које је финансирали Републичка заједница науке Србије и 1. пројекта који је финансирала САНУ. У оквиру технолошког развоја руководила је реализацијом 2 пројекта а у области фундаменталних истраживања – биологија 2 пројекта. Учествовала је било као ментор или члан комисије у одбрани великог броја дипломских радова, 4 магистарска рада и 3. докторске дисертације. Коаутор је 4 хибрида (ЗПСЦ 704о2, ЗПСЦ 704wx, ЗПСЦ 711о2 и ЗПСЦ 232wx).

Била је члан Одбора за генетичко инжењерство РЗН Србије. и члан одбора за биотехничке науке МНТ Србије. Члан је UNESCO – Биоетичког Комитета за Србију, оделење САНУ које заступа Србију. Председништва Друштва Генетичара Србије, члан Одбора секције за кукуруз и сирак EUCARPIA –европске асоцијације за оплемењивање биљака.

Као председник Секције за кукуруз и сирак EUCARPIA - асоцијације била је организатор XVI међународне конференције Секције, која је одржана 2000. године у Београду. Члан је Комитета за биљну биотехнологију Балканских земаља, основаног 1997. године од стране ФАО, Комитета Асоцијације Биолошких Друштава Балкана. Главни и одговорни уредник научног часописа ГЕНЕТИКА који излази 40 година.